Hetke tagasilööke arvestamata liigub Euroopa Liit omavahel kokkulepitud eesmärkide suunas. Nii on juba kaotatud tõkked kaupade, teenuste, tööjõu ja kapitali  liikumisele EL siseselt. Frankfurdis 1994. aastal tegevust alustanud Euroopa Rahandusinstituut tähistab Euroopa Liidu Majandus- ja Rahandusliidu (EMU) (44) teise etapi algust. Rahandusinstituudi baasil luuakse 1999. aastaks EL ühine keskpank. Ühise valuuta, eküü, kasutuselevõtuni Euroopa Liidu liikmesriikides tahetakse jõuda samuti 1999ndaks aastaks. Esimesi samme tehakse ka ühise kaitsepoliitika suunas. Sõjalise liidu aluseks saab Lääne-Euroopa Liit (WEU) (45). Prantsusmaa, Saksamaa ja Belgia on juba asunud looma Euroarmee korpusi.